ବିହାରରେ ନୀତିଶ ସରକାର, ୧୬ରେ ମୁଖ୍ୟମନ୍ତ୍ରୀ ଭାବେ ନେବେ ଶପଥ ! - Prameya News7\nବିହାରରେ ନୀତିଶ ସରକାର, ୧୬ରେ ମୁଖ୍ୟମନ୍ତ୍ରୀ ଭାବେ ନେବେ ଶପଥ !\n12/11/2020 at 8:58 AM\nପାଟନା,୧୨|୧୧ଃ ବିହାରରେ ପୁଣିଥରେ ନୀତିଶ କୁମାର ସରକାର ଗଠନ କରିବାକୁ ଯାଉଛନ୍ତି । ବିଧାନସବା ନିର୍ବାଚନରେ ସ୍ପଷ୍ଟ ବହୁମତ ପାଇଛନ୍ତି ନୀତିଶ । ଏବେ ନୀତିଶ ଦୀପାବଳି ପରେ ପୁଣି ଥରେ ମୁଖ୍ୟମନ୍ତ୍ରୀ ବାବେ ଶପଥ ଗ୍ରହଣ କରିବେ । ସୂତ୍ରାନୁସାରେ, ସେ ଆସନ୍ତା ୧୬ ତାରିଖରେ ଶପଥ ଗ୍ରହଣ କରିବେ ।\nନିର୍ବାଚନ ଫଳାଫଳ ଆସିବା ପରେ ଭାରତୀୟ ଜନତା ପାର୍ଟି ଏନଡିଏରେ ବଡ ଭାଇ ଭାବେ ଉଭା ହୋଇଛି । ଏହାମଧ୍ୟରେ କିଛି ବିଜେପି ନେତା ଦାବି କରୁଛନ୍ତି ଯେ, ଦଳର କେହି ନେତା ମୁଖ୍ୟମନ୍ତ୍ରୀ ହୁଅନ୍ତୁ । କିନ୍ତୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ବୁଧବାର ସନ୍ଧ୍ୟାରେ ବିଜେପି କାର୍ଯ୍ୟକର୍ତ୍ତାଙ୍କୁ ସମ୍ବୋଧିତ କରି ବିହାରରେ ନୀତିଶ କୁମାରଙ୍କ ନେତୃତ୍ୱରେ ଏନଡିଏ ସରକାର ଗଢିବ ବୋଲି ସ୍ପଷ୍ଟ କରିଥିଲେ ।\nବୁଧବାର ନୀତିଶ ନିର୍ବାଚନ ଫଳାଫଳକୁ ନେଇ ପ୍ରଥମ ଥର ପାଇଁ ପ୍ରତିକ୍ରିୟା ଦେଇଥିଲେ । ସେ କହିଥିଲେ ଯେ, ଜନତା ହେଉଛନ୍ତି ସର୍ବେସର୍ବା । ଜନତା ଏନଡିଏକୁ ପୂର୍ଣ୍ଣ ବହୁମତ ଦେଇଛନ୍ତି। ଏହାସହ ସେ ମୋଦୀଙ୍କୁ ମଧ୍ୟ ଧନ୍ୟବାଦ ଦେଇଥିଲେ ।\nସୂଚନାଯୋଗ୍ୟ, ବିହାର ବିଧାନସଭା ନିର୍ବାଚନରେ ଏନଡିଏକୁ ୧୨୫ଟି ଆସନ ମିଳିଛି । ଏଥିରୁ ୭୪ଟିରେ ବିଜେପି ଜିତିଥିବା ବେଳେ ୪୩ରେ ଜେଡିୟୁ, ୪ରେ ହାମ୍ ଓ ୪ଟି ସିଟ୍ ଭିଆଇପିକୁ ମିଳିଛି । ସେହିପରି ତେଜସ୍ୱୀ ଯାଦବଙ୍କ ନେତୃତ୍ୱରେ ମହାମେଣ୍ଟ ୧୧୦ ଆସନରେ ଅଟକି ଯାଇଥିଲା ।
